CELEX: 32017R0736
Language: lv
Date: 2017-04-26 00:00:00
Title: Komisijas Īstenošanas regula (ES) 2017/736 (2017. gada 26. aprīlis), ar ko Eiropas Parlamenta un Padomes Regulas (EK) Nr. 999/2001 VIII pielikumu groza attiecībā uz klasiskās skrepi slimības kontrolei paredzētās Slovēnijas valsts programmas apstiprināšanu (Dokuments attiecas uz EEZ. )

27.4.2017   
            
            
               LV
            
            
               Eiropas Savienības Oficiālais Vēstnesis
            
            
               L 110/2
            
         KOMISIJAS ĪSTENOŠANAS REGULA (ES) 2017/736
   (2017. gada 26. aprīlis),
   ar ko Eiropas Parlamenta un Padomes Regulas (EK) Nr. 999/2001 VIII pielikumu groza attiecībā uz klasiskās skrepi slimības kontrolei paredzētās Slovēnijas valsts programmas apstiprināšanu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2001. gada 22. maija Regulu (EK) Nr. 999/2001, ar ko paredz noteikumus dažu transmisīvo sūkļveida encefalopātiju profilaksei, kontrolei un apkarošanai (1), un jo īpaši tās VIII pielikuma A nodaļas A iedaļas 3.1. punkta b) apakšpunktu,
   tā kā:
   
               (1)
            
            
               Regulā (EK) Nr. 999/2001 paredzēti transmisīvo sūkļveida encefalopātiju (TSE) profilakses, kontroles un apkarošanas noteikumi attiecībā uz liellopiem, aitām un kazām. Regula attiecas uz dzīvu dzīvnieku un dzīvnieku izcelsmes produktu ražošanu un laišanu tirgū un konkrētos īpašos gadījumos arī uz to eksportu.
            
         
               (2)
            
            
               Regulas (EK) Nr. 999/2001 15. pantā paredzēts, ka liellopu, aitu vai kazu un to spermas, embriju un olšūnu laišana tirgū vai – vajadzības gadījumā – eksportēšana notiek ar VIII pielikumā paredzētajiem nosacījumiem. Minētā pielikuma A nodaļas A iedaļas 3.1. punkta a) apakšpunktā paredzēts, ka dalībvalsts, kurai ir valsts programma klasiskās skrepi slimības kontrolei (“valsts programma”), kas aptver visu tās teritoriju, var iesniegt savu valsts programmu apstiprināšanai Komisijā. Minētās iedaļas 3.1. punkta b) apakšpunktā ir paredzēts, ka Komisija šo valsts programmu var apstiprināt, ja tā atbilst 3.1. punkta a) apakšpunkta kritērijiem. Minētās iedaļas 3.2. punktā uzskaitītas dalībvalstis, kuru valsts programmas ir apstiprinātas.
            
         
               (3)
            
            
               Slovēnija 2016. gada 13. septembrī iesniedza Komisijai lūgumu apstiprināt šīs valsts programmu. 2017. gada 8. janvārī pēc tam, kad bija pieprasīta papildu informācija, Slovēnija iesniedza grozītu valsts programmu, kurā daži tās aspekti bija paskaidroti un papildināti ar sīkāku informāciju. Šī grozītā valsts programma būtu jāapstiprina, jo tā atbilst kritērijiem, kas noteikti Regulas (EK) Nr. 999/2001 VIII pielikuma A nodaļas A iedaļas 3.1. punkta a) apakšpunktā.
            
         
               (4)
            
            
               Tādēļ Regulas (EK) Nr. 999/2001 VIII pielikuma A nodaļas A iedaļas 3.2. punkts būtu jāgroza, lai to dalībvalstu sarakstam, kurās ir apstiprinātas valsts programmas, pievienotu Slovēniju.
            
         
               (5)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Regulas (EK) Nr. 999/2001 VIII pielikuma A nodaļas A iedaļas 3.2. punktu aizstāj ar šādu:
   
      
                  “3.2.
               
               
                  Ar šo tiek apstiprinātas turpmāk uzskaitīto dalībvalstu programmas klasiskās skrepi slimības kontrolei:
                  
                              —
                           
                           
                              Dānija,
                           
                        
                              —
                           
                           
                              Slovēnija.”
                           
                        
            
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 26. aprīlī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 147, 31.5.2001., 1. lpp.